Anexa la Proiectul de hotărâre nr. 97/11508/2022
BIBLIOTECA MUNICIPALĂ  “GHEORGHE PÂRVU”  BRAD

REGULAMENTUL DE ORGANIZARE ȘI FUNCȚIONARE 
 A  BIBLIOTECII  MUNICIPALE „GHEORGHE 
 PÂRVU” BRAD

Capitolul I

Dispoziții generale

Prezentul regulament stabilește principiile și normele de organizare și funcționare ale Bibliotecii Municipale „Gheorghe Pârvu” Brad, cu
sediul în municipiul Brad, strada Independenței, nr. 5, județul Hunedoara.
Temei juridic : Legea bibliotecilor nr. 334/2002, republicată, cu modificările și completările ulterioare, Ordonanța de Urgență a Guvernului nr.189 din 2008 privind managementul instituțiilor de spectacole sau concerte, muzeelor și colecțiilor publice, bibliotecilor și așezămintelor culturale de drept public și Regulementul - cadru de organizare și funcționare a bibliotecilor publice elaborat de Comisia Națională a Bibliotecilor.

Art. 1. (1) - Biblioteca Municipală „Gheorghe Pârvu” Brad este o bibliotecă de tip enciclopedic, pusă în slujba comunităţii locale, permiţând accesul nelimitat şi gratuit la colecţii precum și la alte surse de informaţii.  

                       (2) - Asigură egalitatea accesului la documentele necesare informării, educaţiei permanente, petrecerii timpului liber şi dezvoltării personalităţii utilizatorilor, fără deosebire de statut social ori economic, vârstă, sex, apartenenţă politică, religioasă ori etnică.

 Art. 2. - Este înfiinţată în subordinea autorităţii administraţiei publice locale şi îşi desfăşoară activitatea în baza regulamentului propriu de organizare şi funcţionare, aprobat de către Consiliul Local al Municipiului Brad.
          

Art. 3. - După forma de organizare, Biblioteca Municipală „Gheorghe Pârvu” Brad este o instituţie de drept public, fără personalitate juridică.


Art. 4. - Poate fi desfiinţată doar în cazul încetării activităţii autorităţilor care au înfiinţat-o sau au  finanţat-o  şi numai în condiţiile preluării patrimoniului ei de către o altă bibliotecă, cu respectarea legislaţiei în vigoare.

Art. 5. (1) - Biblioteca Municipală „Gheorghe Pârvu” Brad este o instituţie non-profit, finanţată de la bugetul local al Municipiului Brad, iar fondurile de finanţare se nominalizează distinct în bugetul instituţiei tutelare.

                       (2) - Biblioteca Municipală „Gheorghe Pârvu” Brad poate fi finanţată şi de către alte persoane juridice de drept public sau privat, precum şi de persoane fizice, prin donaţii, sponsorizări sau alte surse legale de venituri.

Art. 6. (1) - Biblioteca Municipală „Gheorghe Pârvu” Brad este parte integrantă a subsistemului bibliotecilor publice din România, din care mai fac parte: Biblioteca  Metropolitană  Bucureşti, bibliotecile judeţene, bibliotecile municipale şi orăşeneşti.
                      (2) - Biblioteca Municipală „Gheorghe Pârvu” Brad este coordonată metodologic de Biblioteca Judeţeană "Ovid Densușianu" Hunedoara – Deva.
Capitolul II

Atribuţii şi activităţi specifice 

Art. 7. – Biblioteca Municipală „Gheorghe Pârvu” Brad, ca instituţie de cultură ce face parte integrantă din sistemul informaţional naţional, îndeplineşte, corespunzător nivelului de organizare, resurselor alocate şi cerinţelor comunităţii în slujba căreia se află, următoarele atribuţii:

 a) constituie, organizează, prelucrează, dezvoltă, conservă şi pune la dispoziţia utilizatorilor colecţii enciclopedice de documente;

 b) asigură servicii de împrumut şi consultare de documente la domiciliu, de informare comunitară, documentare, lectură şi educaţie permanentă, la sediu şi împrumut;  

 c) constituie şi dezvoltă baze de date, organizează cataloage şi alte instrumente de comunicare a colecţiilor, în sistem tradiţional sau automatizat, formează şi îndrumă utilizatorii în folosirea acestor surse de informare; 

 d) desfăşoară sau oferă, la cerere, activităţi/servicii de informare bibliografică şi de documentare, în sistem tradiţional sau informatizat, despre judeţ sau comunitatea locală; 
 e) facilitează, potrivit resurselor şi oportunităţilor, accesul utilizatorilor şi la alte colecţii ori baze de date, prin împrumut interbibliotecar; 
 f) iniţiază, organizează sau colaborează la programe şi acţiuni de diversificare, modernizare şi automatizare a serviciilor de bibliotecă, de valorificare a colecţiilor de documente şi a tradiţiilor culturale, de animaţie culturală şi de educaţie permanentă; 
 g) realizează parteneriate cu instituții de învățământ preșcolar și școlar, cu instituții de cultură din județ și din țară, cu ONG-uri și alte instituții; 
 h) efectuează, în scopul valorificării colecţiilor, studii şi cercetări în domeniul biblioteconomiei, al sociologiei lecturii, redactează şi editează produse culturale necesare membrilor comunităţii;
 i) întocmesc rapoarte periodice de autoevaluare a activităţii. 
Art. 8. – Pentru îndeplinirea atribuţiilor şi competenţelor ce îi revin potrivit nivelului de organizare, potenţialului de dezvoltare a serviciilor specifice, cerinţelor utilizatorilor activi şi virtuali, precum şi în baza programelor de dezvoltare pe termen mediu şi lung a localităţii, biblioteca Municipală „Gheorghe Pârvu” Brad realizează, în principal, următoarele activităţi:
 a) colecţionează documentele necesare organizării în condiţii optime a activităţii de informare, documentare şi lectură la nivelul comunităţii locale, realizând completarea curentă şi retrospectivă a colecţiilor prin achiziţii, transfer, donaţii, schimb interbibliotecar şi prin alte surse legale; 
b) realizează evidenţa globală şi individuală a documentelor, în sistem tradiţional sau automatizat, efectuează prelucrarea bibliografică a acestora, cu respectarea normelor de catalogare şi clasificare; 
c) efectuează operaţiuni de împrumut al documentelor pentru studiu, informare şi lectură la domiciliu sau în sala de lectură, cu respectarea regimului de circulaţie a documentelor şi a normelor de evidenţă a activităţii zilnice; 
d) oferă informaţii bibliografice şi întocmeşte, la cererea utilizatorilor sau potrivit domeniilor de interes şi temelor de cercetare stabilite la nivelul bibliotecii, liste, bibliografii, sinteze şi buletine bibliografice, ghiduri; 
e) asigură satisfacerea unor interese de studiu şi informare prin practicarea la cerere a împrumutului interbibliotecar de publicaţii; 
f) efectuează activităţi de igienizare a spaţiilor de bibliotecă şi de asigurare a condiţiilor microclimatice de conservare a colecţiilor, precum şi condiţii de protecţie şi pază a întregului patrimoniu; 
g) întreprinde operaţiuni de avizare a restanţierilor, de recuperare fizică sau valorică a documentelor deteriorate ori pierdute de utilizatori, în condiţiile legii;
h) elimină periodic din colecţii documentele uzate moral sau fizic; 
i) organizează activităţi de formare şi informare a utilizatorilor, prin promovarea colecţiilor, a serviciilor bibliotecii, precum şi prin realizarea unor acţiuni specifice de animaţie culturală şi de comunicare a colecţiilor; 
j) organizează acţiuni de sondare a interesului de studiu, lectură, informare şi de documentare ale utilizatorilor activi şi potenţiali.
Capitolul III

Colecția bibliotecii


Art. 9. (1) - Colecția Bibliotecii Municipale „Gheorghe Pârvu” Brad este formată, după caz, din următoarele categorii de documente :

a) cărți ;

b) publicații seriale ;

c) manuscrise;

d) documente cartografice ;

e) documente audiovizuale;

f) documente electronice;

g) documente arhivistice;

h) alte documente (categorii), indiferent de suportul material.



      (2) - Colecția poate cuprinde și alte documente, nespecifice bibliotecilor, istoricește constituite sau provenite din donații.

Art. 10. (1) - Documentele aflate în colecția Bibliotecii Municipale „ Gheorghe Pârvu” Brad,  cele care au statut de bunuri culturale comune, nu sunt active fixe corporale și sunt evidențiate în documente de inventar.



    (2) - Eliminarea documentelor din colecția Bibliotecii Municipale „Gheorghe Pârvu” Brad se aplică numai bunurilor culturale comune, uzate fizic sau moral, după o perioadă de minimum 6 luni de la achiziție, prin hotărârea bibliotecii.



     (3) - Evidența documentelor din colecțiile Bibliotecii Municipale „Gheorghe Pârvu” Brad se face în sistem tradițional și informatizat, astfel:



a) evidența globală, prin registrul de mișcare al fondurilor (R.M.F);


b) evidența individuală, prin registrul de inventar (R.I), cu numerotare de la 1 la infinit.


      (4) - Bibliotecarii nu sunt obligați să constituie garanții gestionare, dar ei răspund material pentru lipsurile din inventar care depășesc procentul de pierdere naturală stabilit potrivit legii. Documentele, bunuri culturale comune, găsite lipsă din inventar, se recuperează fizic, prin înlocuirea cu documente identice.


      (5) - Documentele specifice Bibliotecii Municipale „Gheorghe Pârvu” Brad se inventariază periodic, astfel:



a) colecția care cuprinde între 50.001 – 100.000 documente o dată la 8 ani;



b) colecția care cuprinde intre 100.000 – 1.000.000 documente o dată la 10 ani.


      (6) - În caz de predare/preluare a gestiunii fondului de documente specifice, precum și în caz de forță majoră, se procedează la verificarea integrală a inventarului, modificarea parțială a echipei care gestionează și se operează prin integrare în gestiune, în condițiile legii.


       (7) - În caz de forță majoră, incendii, calamități naturale, precum și mutări succesive, sedii și locuri de depozitare improprii, personalul bibliotecii dispune scoaterea din evidență a documentelor deteriorate sau distruse.


        (8) - Biblioteca Municipală „ Gheorghe Pârvu” Brad este obligată să își dezvolte colecțiile de documente prin achiziționarea de titluri din producția editorială curentă, precum și prin completarea retrospectivă.


        (9) - Creșterea anuală a colecțiilor din Biblioteca Municipală „Gheorghe Pârvu” Brad trebuie să fie de minimum 50 documente specifice la 1.000 de locuitori.


        (10) - Colecția din Biblioteca Municipală „ Gheorghe Pârvu” Brad trebuie să asigure cel puțin un document specific pe cap de locuitor.


Art. 11. (1) - Colecția Bibliotecii Municipale „Gheorghe Pârvu” Brad se constituie și se dezvoltă prin transfer, schimb inter bibliotecar, național și internațional, donații, legate și sponsorizări, precum și prin achiziționarea unor servicii culturale de bibliotecă, respectiv achiziționare de documente specifice, publicații, cărți vechi și din producția editorială curentă, indiferent de valoarea lor și de suportul pe care au fost înregistrate sau fixate, cu respectarea principiilor utilizării eficiente a fondurilor publice, a transparenței și a tratamentului egal, în condițiile legii.



       (2) - Dotările se asigură prin alocarea resurselor financiare necesare de către autoritatea finanțatoare.


Art. 12. (1) - Colecția bibliotecii se păstrează în depozite și/sau în săli cu acces liber special amenajate, asigurându-se condiții de conservare și securitate adecvate.


    (2) – Autoritățile și instituțiile publice finanțatoare controlează și asigură condiții optime de păstrare a colecțiilor și de acces la acestea.
Capitolul IV

 Personalul și conducerea Bibliotecii
Art. 13.  (1) - Personalul Bibliotecii Municipale ”Gheorghe Pârvu” Brad se compune din: 
a) personal de specialitate (1 bibliotecar);

b) personal administrativ (1 inspector de specialitate).

                  (2) - Statul de funcții se aprobă de către autoritatea tutelară 
Art. 14. (1) – Angajarea personalului de specialitate din bibliotecile finanţate din fonduri publice, fără personalitate juridică, se realizează prin concurs organizat de autoritatea finanţatoare; din comisiile de concurs va face parte în mod obligatoriu şi reprezentantul bibliotecii cu rol de coordonare metodologică, respectiv biblioteca județeană, cu respectarea criteriilor de normare din anexa la Legea bibliotecilor.                    
                             (2) – În categoria personalului de specialitate din biblioteci se includ: bibliotecarii, bibliografii, cercetătorii, redactorii, documentariştii, conservatorii, restauratorii, inginerii de sistem, informaticienii, operatorii, analiştii şi alte posturi de profil. Pot fi angajate în bibliotecile de drept public şi persoane cu studii medii sau superioare de alt profil, cu obligaţia de a urma, într-o perioadă de până la maximum 2 ani, una dintre formele de pregătire profesională prevăzute de lege.

               (3) - Angajarea personalului administrativ şi de întreţinere stabilit prin organigrama bibliotecii se realizează în conformitate cu prevederile legale.

Art. 15. - Atribuțiile și competențele personalului se stabilesc prin fișa postului, conform programului de activitate și sarcinilor de serviciu elaborate de autoritatea tutelară. 
Art. 16. - Promovarea, sancționarea, eliberarea din funcție și destituirea bibliotecarului se realizează cu avizul bibliotecii județene.      

Art. 17. (1) – Ordonatorul principal de credite trebuie să asigure formarea profesională și continuă a bibliotecarului, alocând în acest scop minimum 5% din totalul cheltuielilor de personal prevăzute prin buget.                   
                (2) - Cursurile de formare profesională continuă a personalului din biblioteca publică se organizează, în condițiile legii, de către Biblioteca Națională a României, Biblioteca Academiei Române, Biblioteca Pedagogică Națională ”I.C. Petrescu”, Casele Corpului Didactic, bibliotecile centrale universitare, Biblioteca Mitropolitană București și bibliotecile județene, centrele pentru formare profesională continuă ale Ministerului Culturii și Cultelor și Ministerul Educației și Cercetării, asociațiile profesionale de profil, precum și de firmele acreditate, care oferă cursuri ce acoperă varietatea specializărilor dintr-o bibliotecă. Metodologia, criteriile de autorizare a instituțiilor în domeniul formării profesionale continue a personalului din biblioteca publică, precum și modalitățile de examinare finală și certificare a pregătirii profesionale sunt elaborate, în condițiile legii, de Ministerul Educației și Cercetării și Ministerul Culturii și Cultelor, cu avizul Ministerului Muncii, Solidarității Sociale și Familiei. 
Art. 18. - Personalul din bibliotecile orășenești care efectuează servicii de împrumut la domiciliu, beneficiază de un coeficient anual de 0,3% scădere din totalul fondului inventariat, reprezentând pierdere naturală datorată unor cauze care nu puteau fi înlăturate ori în alte asemenea cazuri în care pagubele au fost provocate din riscul minimal normal al serviciului.                  
Art. 19. - Bibliotecarul răspunde de activitatea bibliotecii în conformitate cu regulamentul de organizare și funcționare elaborat în condițiile legii și avizat de către autoritatea tutelară și Biblioteca Județeană.
Capitolul V


Drepturile și obligațiile utilizatorilor 

Art. 20.  - Accesul utilizatorilor la cataloagele, colecțiile și serviciile Bibliotecii Municipale ”Gheorghe Pârvu” Brad se face în conformitate cu regulamentul de organizare și funcționare al acesteia. 

Art. 21.  - Biblioteca Municipală ”Gheorghe Pârvu” Brad întocmește și aduce la cunoștința utilizatorilor un regulament intern destinat relațiilor cu aceștia, prin care se comunică:

  a) serviciile oferite, programul de funcționare în relație directă cu publicul astfel:

                - Luni  - Vineri: - 7.30 – 17.00
                                           - 7.30 – 15.30 (pe perioada efectuării concediilor de odihnă)
  b) condițiile în care se asigură accesul la colecțiile bibliotecii; 
  c) obligația utilizatorilor de a păstra liniștea și ordinea în bibliotecă, precum și grija față de documentele împrumutate pentru consultare pe loc sau la domiciliu; 
  d) categoriile și numărul maxim de documente ce pot fi împrumutate pentru consultarea la domiciliu, termenele de împrumut și de prelungire, precum și sancțiunile ce se aplică utilizatorilor în cazul nerespectării obligațiilor prevăzute în regulamentul activității cu publicul; 
  e) alte drepturi și obligații ale utilizatorilor. 
Art. 22. (1) - La înscrierea utilizatorilor vor fi solicitate numai acele date referitoare la persoană care sunt strict necesare, cu păstrarea confidențialității acestora.

                (2) - Pentru utilizatorii minori răspunderea morală și materială revine reprezentanților legali (părinți, tutori), semnatarii contractelor de utilizatori principali.

                (3) - Contractul de utilizare are rol de titlu executoriu.

 
Art. 23. (1) - Nerestituirea la termen a documentelor de bibliotecă împrumutate de către utilizatori se sancționează cu plata unei sume aplicate gradual, până la 50% din valoarea de inventar, actualizată cu aplicarea coeficientului de inflaţie la zi.
                             (2) - Distrugerea sau pierderea documentelor, bunuri culturale comune, de către utilizatori se sancţionează prin recuperarea fizică a unor documente identice sau prin achitarea valorii de inventar a documentelor, actualizată cu aplicarea coeficientului de inflaţie la zi, la care se adaugă o sumă echivalentă cu de până la 5 ori faţă de preţul astfel calculat.
                 (3) - Sancțiunile menționate la alin. 1 și alin. 2 se stabilesc și se fac publice la începutul anului ce către responsabilul bibliotecii                                   

                 (4) - Fondurile constituite din aplicarea acestor sancțiuni nu se impozitează și se evidențiază ca surse extrabugetare, fiind folosite pentru dezvoltarea colecțiilor.         
Capitolul VI
Dispoziții tranzitorii finale 
Art. 24. - Biblioteca Municipală ”Gheorghe Pârvu” Brad dispune de autonomie administrativă și profesională, constând în:
  a) dreptul de a se conduce în afara oricăror ingerințe politice, ideologice sau religioase;
  b) elaborarea programelor și proiectelor culturale proprii în concordanță cu strategiile naționale;

  c) stabilirea și utilizarea surselor suplimentare de venituri în vederea dezvoltării serviciilor de bibliotecă, în conformitate cu prevederile legale în vigoare;


  d) încheierea protocoalelor de colaborare cu alte biblioteci sau instituții culturale din țară și străinătate;


  e) participarea la reuniunile internaționale de specialitate sau la consorțiile bibliotecare și la asociațiile internaționale la care sunt membre, achitând cotizațiile și taxele aferente.

 Art. 25. (1) – Ordonatorul principal de credite are obligația de a finanța activitatea Bibliotecii Municipale ”Gheorghe Pârvu” Brad potrivit standardelor de funcționare stabilite în condițiile Legii bibliotecilor nr. 334/2002, republicată, cu modificările și completările ulterioare și în conformitate cu regulamentul de organizare și funcționare al bibliotecilor publice.                  
                 (2) - Investitorii privați care sponsorizează Biblioteca Municipală ”Gheorghe Pârvu” Brad pentru dotări, achiziția de tehnologie a informației și de documente specifice, finanțarea programelor de formare continuă a bibliotecarului, sunt scutiți de impozite cu o sumă echivalentă cu valoarea lucrării sau acțiunii respective plus 2% din profit.                   
                  (3) - Tarifele de expediere a tuturor documentelor de bibliotecă destinate schimbului și împrumutului intern de publicații beneficiază de o reducere de 50% în condițiile legii. 
Art. 26. (1) - Anual, bibliotecarul întocmește un raport de autoevaluare a activității care se prezintă autorității finanțatoare.                   
                               (2) - Situațiile statistice anuale se transmit de către bibliotecă, Institutului Naţional de Statistică, Comisiei Naţionale a Bibliotecilor şi ministerelor de resort, potrivit prevederilor legale.

Art. 27. (1) - Schimbarea destinației imobilelor în care funcționează Biblioteca Municipală ”Gheorghe Pârvu” Brad se face numai în cazul asigurării unor sedii care respectă standardele optime de funcționare, în condițiile Legii bibliotecilor nr. 334/2002, republicată, cu modificările și completările ulterioare.                   
                (2) - În situația prevăzută la alin. 1 autoritățile locale au obligația să asigure continuitatea neîntreruptă a activității bibliotecii. 
Art. 28. - În baza prezentului regulament, Biblioteca Municipală ”Gheorghe Pârvu” Brad îşi întocmeşte Regulamentul de Ordine Interioară.

Art. 29. - Toți salariații bibliotecii sunt obligați să cunoască, să respecte și să aplice prevederile prezentului regulament.

Art. 30. - Neîndeplinirea de către salariați în condiții corespunzătoare și la termenele stabilite a obligațiilor prevăzute în prezentul regulament se sancționează, după caz, disciplinar, administrativ, material sau penal.
Art. 31. - Prezentul regulament va fi completat ori de câte ori apar modificări în prevederile legale în baza cărora a fost elaborat, inclusiv în cazul în care se modifică organigrama și programul de lucru.

Art. 32. - Prezentul Regulament al Bibliotecii Municipale ”Gheorghe Pârvu” Brad se aplică după aprobarea lui de către Consiliului Local al Municipiului Brad.
